Florida ülikooli professor David Young hakkas seitsmekümnendatel aastatel uurima antiikolümpiamängude ajalugu. "Kirjutasin igasuguseid artikleid amatörismist kõikide olemasolevate raamatute põhjal. Aga tahtsin tõendeid ka muistsetest infoallikatest. Taolisi ei suutnud ma leida. Seepärast heitsin käsikirja kõrvale ja hakkasin otsast peale. Kui esitasin oma uusi avastusi kooli koosviibimistel, ei suutnud inimesed mind algul uskuda - kuni nad lugesid mu raamatut," meenutab Young. Young  kirjutas 1984. aastal oma uurimuste põhjal raamatu "The Olympic Myth of Greek Amateur Athletics" ("Müüt Kreeka amatöörspordist antiikolümpiamängudel"). Kogu sisu kokkuvõte - Kreeka atleedid polnudki amatöörid. Antiikolümpiamängudel võistelnud sportlased olid profid, kes võistlesid auhinnarahade eest, paljud neist said isegi rikkaks. Amatöörluse mõistet Vana-Kreeka kultuuris ei eksisteerinud. Keeles ei olnud selle jaoks isegi vastavat sõna.